Bidnija

Il-**Bidnija** hija lokalità rurali fit-tramuntana ta' Malta, bejn il-Mosta, San Pawl il-Baħar u l-Imġarr. Sal-2008 kienu jgħixu madwar 300 ruħ fiż-żona. Il-lokalità tinsab bejn żewġ widien ewlenin, Wied Qannotta u Wied tal-Pwales), imbagħad testendi għall-widien żgħar oħra fiż-żona. Huwa fil-biċċa l-kbira raħal rurali mdawwar b'għelieqi, għalkemm matul is-snin xi nies minn inħawi oħra ġew jgħixu f'din iż-żona, ħafna drabi għall-kwiet u l-veduti tal-kampanja li toffri.

Fil-preżent, Bidnija hija amministrata mill-kunsilli lokali tal-Mosta u ta’ San Pawl il-Baħar. Fiha xi faċilitajiet għall-irkib taż-żwiemel, klabb tal-isparar tal-ħamiem tat-tafal, u ristorant tal-kċina Maltija li jispeċjalizza fl-istuffat tradizzjonali tal-fenek. Il-knisja żgħira ta’ Bidnija hija ddedikata lill-Familja Mqaddsa u l-festa tagħha tiġi ċċelebrata f’Lulju. 

## Storja
Bidnija tinsab fit-tramuntana ta' Malta. Bidnija ħadet isimha mill-bosk taż-żebbuġ ta' Bidni li jinsab f'dan ir-raħal u li jista' jmur lura għal 5,000 sena. Il-Bosk taż-Żebbuġ Antik f'Bidnija jgawdi minn status ta' żona Protetta.  Dawn iż-żebbuġ huma importanti għall-produttività taż-żejt taż-żebbuġa. L-arkeologi u r-riċerkaturi jemmnu wkoll li xi fdalijiet Rumani (pereżempju vilel Rumani u oqbra) jistgħu jinstabu fil-qrib, peress li Bidnija tagħmel parti mill-inħawi rurali ta' Rabat li serviet bħala Belt f'dawk iż-żminijiet, u wkoll mhix 'il bogħod mill-kosta ta' Salina, li xi darba kienet port Ruman.

Matul is-snin, il-bdiewa tal-lokalità bnew ir-razzetti tagħhom stess fl-inħawi u llum il-ġurnata ħafna mid-dixxendenti tagħhom għadhom jgħixu fir-raħal. Lejn il-bidu tas-seklu 20, kienu jgħixu madwar 25 familja fl-inħawi. Dawn urew ix-xewqa tagħhom li jibnu knisja biex taqdi l-bżonnijiet spiritwali tagħhom, u x-xogħlijiet fuq il-bini tal-knisja bdew fl-1920.

Fil-bidu tas-seklu 20, inbnew numru ta’ kmamar żgħar madwar it-truf tal-għolja. Dawn servew biex is-suldati Brittaniċi joqogħdu hemm jgħassu l-gżira Maltija matul it-Tieni Gwerra Dinjija meta Malta kienet kolonja Brittanika. Numru ta’ xelters tal-gwerra huma mifruxa wkoll madwar il-lokalità. Dawn ix-xelters servew bħala kenn għall-bdiewa u l-abitanti tar-raħal matul il-gwerra.

Fis-16 ta' Ottubru 2017, il-kittieba, ġurnalista, blogger, u attivista kontra l-korruzzjoni Daphne Caruana Galizia nqatlet qrib darha fil-Bidnija meta bomba f'karozza ġiet sploduta ġewwa l-vettura tagħha. Kien hemm kundanna lokali u internazzjonali mifruxa tal-attakk. F'Diċembru 2017, tliet irġiel ġew arrestati b'konnessjoni mal-attakk. Il-pulizija arrestat lil Yorgen Fenech, is-sid tal-kumpanija 17 Black ibbażata fid-Dubai, fuq il-jott tiegħu fl-20 ta' Novembru 2019 b'konnessjoni mal-qtil tagħha.

## Knisja tal-Bidnija
Fis-snin għoxrin, knisja ddisinjata mill-bennej Salvu Zahra nbniet fl-inħawi mill-abitanti nfushom biex taqdi l-bżonnijiet spiritwali tagħhom. Il-knisja nbniet f'sentejn, u kull familja f'Bidnija kienet iddeċidiet li tagħti xi ħaġa biex tgħammar il-knisja. Din il-knisja hija ddedikata lill-Familja Mqaddsa ta' Nazaret. Pittura titulari, flimkien ma' żewġ xogħlijiet oħra f'din il-knisja, ġew miżbugħin minn Gianni Vella.

L-istatwa titulari tal-Familja Mqaddsa nħadmet minn Wistin Camilleri u ġiet imbierka f'Lulju 1977 mill-Arċipriet ta' dak iż-żmien tal-Mosta, il-Monsinjur Bartolomeo Bezzina, u saret purċissjoni għall-ewwel darba. L-istatwa ġiet ikkummissjonata u mħallsa minn Angelo Galea (tat-Tork) bħala ex-voto. Il-festa bil-purċissjoni fit-toroq tal-Bidnija tiġi ċċelebrata min-nies ta' dan ir-raħal fit-tielet Ħadd ta' Lulju, ftit qabel il-festa tal-Mosta. L-ewwel festa ġiet iċċelebrata fl-1977.&#x5B;**&#x5D;

## Toroq

* Triq il-Bidnija (triq prinċipali)
* Triq is-Sagra Familja
* Triq tal-Milord
* Triq il-Bdiewa
* Triq iż-Żebbuġ
* Triq il-Ħarruba
* Triq il-Ġirna
* Triq Għajn Riħana
* Triq tal-Karri
* Triq tal-Għażżi
* Triq ta' Ħal Dragu
* Triq ta' Ġebel Għażżara
* Sqaq ta' San Pawl Milqi

## Widien

* Wied Ċelestina
* Wied l-Imselliet
* Wied l-Arkata
* Wied Qannotta
* Wied tal-Pwales
* Wied tal-Ħżejjen

## Żoni

* Busewdien
* Għajn Astas
* Ħal Dragu
* Ħanxara
* Ħotba ta' San Martin
* Il-Folju
* Il-Palma
* Il-Qolla
* L-Arġentier
* L-Imbordin
* Ras il-Wied
* San Martin
* Is-Simar
* Ta' Garrum
* Ta' Rkuplu
* Tal-Fjuri
* Tal-Ħireb
* Wardija

## Referenzi

## Ħoloq esterni

* Bidnija, limiti ta' San Pawl il-Baħar (arkivjata)